CELEX: 32018D0703(01)
Language: hr
Date: 2018-06-29 00:00:00
Title: Odluka Komisije оd 29. lipnja 2018. o uspostavi Platforme za sigurnost putnika u željezničkom prometu u EU-u

3.7.2018   
            
            
               HR
            
            
               Službeni list Europske unije
            
            
               C 232/10
            
         ODLUKA KOMISIJE
   оd 29. lipnja 2018.
   o uspostavi Platforme za sigurnost putnika u željezničkom prometu u EU-u
   (2018/C 232/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Člankom 91. stavkom 1. točkom (a) Ugovora Uniji i državama članicama povjerena je zadaća da utvrde zajednička pravila koja se primjenjuju na međunarodni promet prema državnom području države članice ili iz njega odnosno promet preko državnog područja jedne države članice ili više njih. Osim toga, člankom 91. stavkom 1. točkom (d) Uniji se daje ovlast da utvrdi „sve druge odgovarajuće odredbe” u svrhu uspostavljanja zajedničke prometne politike.
            
         
               (2)
            
            
               Člankom 26. Uredbe (EZ) br. 1371/2007 o pravima i obvezama putnika u željezničkom prometu obvezuju se željeznički prijevoznici, upravitelji infrastrukture i upravitelji kolodvora, kao i države članice, da osiguraju da se u prijevozu putnika u željezničkom sustavu Europske unije u obzir uzima njihova osobna sigurnost; oni trebaju i surađivati i razmjenjivati informacije o dobrim praksama za sprečavanje postupaka koji mogu narušiti razinu sigurnosti.
            
         
               (3)
            
            
               S ciljem poboljšanja sigurnosti putnika u željezničkom prometu te u skladu sa savjetovanjem koje je pokrenula Komisija (1), potrebno je poboljšati suradnju s državama članicama i među njima, posebice u pogledu prekogranične suradnje, na željezničkim kolodvorima i u vlakovima. U tu svrhu Komisija treba iskoristiti stručno znanje specijalista okupljenih u okviru savjetodavnog tijela. Stoga je potrebno osnovati stručnu skupinu Komisije te utvrditi zadaće i strukturu te skupine. Ta bi skupina trebala pomagati u: oblikovanju preporuka za pomoć državama članicama u učinkovitoj koordinaciji mjera za sigurnost u željezničkom prometu kako bi se ublažili rizici, pružanju tehničke stručnosti i potpore za ažuriranje i primjenu metodologije za procjenu rizika te razvoju smjernica za planove upravljanja rizicima.
            
         
               (4)
            
            
               Ta bi se skupina trebala sastojati od nadležnih tijela država članica iz područja sigurnosti putnika u željezničkom prometu.
            
         
               (5)
            
            
               Za neke od aktivnosti te skupine trebali bi se iskorištavati iskustvo i znanje relevantnih dionika iz željezničkog sektora. Oni se na temelju javnog poziva na podnošenje prijava mogu imenovati kao članovi posebnih podskupina.
            
         
               (6)
            
            
               S obzirom na posebnu važnost sigurnosti željezničkog prometa, koja uvelike može doprinijeti poboljšanju zaštite u željezničkom prometu, Agenciji Europske unije za željeznice trebao bi se dati status promatrača.
            
         
               (7)
            
            
               Trebala bi se utvrditi pravila o otkrivanju informacija članova skupine.
            
         
               (8)
            
            
               Osobni podaci trebali bi se obrađivati u skladu s Uredbom (EZ) br. 45/2001 Europskog parlamenta i Vijeća (2).
            
         
               (9)
            
            
               Primjereno je odrediti razdoblje primjene ove Odluke, koje bi trebalo trajati tri godine. Komisija će pravodobno razmotriti uputnost produljenja,
            
         ODLUČILA JE:
   Članak 1.
   Predmet
   Uspostavlja se Platforma za sigurnost putnika u željezničkom prometu u EU-u (dalje u tekstu „skupina”).
   Članak 2.
   Zadaće
   Zadaće skupine sljedeće su: Komisiji pružati savjete i stručno znanje o pitanjima povezanima sa sigurnošću putnika u željezničkom prometu u Europskoj uniji na kolodvorima i u vlakovima te olakšavati koordinaciju i suradnju s državama članicama i među njima u tom pogledu.
   Njezine zadaće uključuju posebice:
   
               1.
            
            
               pomaganje Komisiji i organizaciju razmjene informacija i stručnog znanja u području sigurnosti u željezničkom prometu, razmatranje mogućnosti optimizacije sigurnosti prekograničnih željezničkih usluga te izrade koordinacijskog mehanizma za osiguravanje redovite razmjene informacija kako bi se izbjegle nekoordinirane odluke na nacionalnoj razini;
            
         
               2.
            
            
               razvoj i osiguravanje dobre prakse i tehničkih savjeta o:
               
                           (a)
                        
                        
                           pružanju informacija putnicima u slučaju događaja povezanog sa sigurnošću;
                        
                     
                           (b)
                        
                        
                           sigurnosnoj tehnologiji i dizajnerskim rješenjima prilagođenima posebnim značajkama željezničkog sektora;
                        
                     
                           (c)
                        
                        
                           postupcima nadzora nad osobljem i odgovarajućoj izobrazbi u području sigurnosti;
                        
                     
         
               3.
            
            
               savjetovanje o oblikovanju mehanizma za brzu procjenu novih prijetnji i incidenata povezanih sa sigurnošću u kratkom roku te postizanje zajedničkog dogovora o potrebnoj reakciji za ublažavanje svakog novog ili povećanog rizika utvrđenog u tom procesu;
            
         
               4.
            
            
               doprinos razvoju i ažuriranju zajedničke metodologije za procjenu rizika od terorizma za putnike i osoblje u željezničkom prometu te izvješćivanje o provedbi te metodologije;
            
         
               5.
            
            
               izradu smjernica za programe upravljanja rizicima u željezničkom prometu kojima se obuhvaćaju mjere sigurnosne zaštite i operativnog spašavanja u željezničkom prometu te koji se mogu prilagoditi promjenama u utvrđenim nacionalnim razinama opasnosti;
            
         
               6.
            
            
               uspostavljanje suradnje s državama članicama i među njima u pogledu pitanja povezanih s mjerama sigurnosti u željezničkom prometu.
            
         Članak 3.
   Savjetovanje
   Komisija se sa skupinom može savjetovati o svim pitanjima povezanima sa sigurnošću putnika i osoblja u željezničkom prometu.
   Članak 4.
   Članstvo
   1.   Članovi su nacionalna tijela država članica nadležna za područje sigurnosti u željezničkom prometu.
   2.   Svaka država članica imenuje po jednog predstavnika i jednog zamjenika. Kako bi se osigurala visoka razina tehničke stručnosti, svakog predstavnika ili zamjenika može pratiti jedan stručnjak za sigurnost putnika u željezničkom prometu.
   3.   Članove koji više ne mogu djelotvorno pridonositi vijećanjima stručne skupine i koji po mišljenju odgovarajuće službe Komisije ne ispunjavaju uvjete iz članka 339. Ugovora o funkcioniranju Europske unije ili koji daju ostavku više se ne poziva na sudjelovanje na sastancima skupine te ih se može zamijeniti tijekom preostalog dijela njihova mandata.
   Članak 5.
   Predsjednik
   Skupinom predsjeda predstavnik Komisijine Glavne uprave za mobilnost i promet, u uskoj suradnji i dogovoru s Komisijinom Glavnom upravom za migracije i unutarnje poslove.
   Članak 6.
   Rad
   1.   Skupina djeluje na zahtjev Glavne uprave za mobilnost i promet, uz savjetovanje s Glavnom upravom za migracije i unutarnje poslove te u skladu s horizontalnim pravilima za stručne skupine Komisije („horizontalna pravila”) (3).
   2.   Sastanci Skupine u načelu se održavaju u prostorima Komisije.
   3.   Glavna uprava za mobilnost i promet osigurava tajničke usluge. Sastancima skupine i njezinih podskupina mogu prisustvovati službenici Komisije iz drugih odjela zainteresirani za rasprave.
   4.   U dogovoru s Glavnom upravom za mobilnost i promet skupina može običnom većinom članova odlučiti da njezine rasprave budu javne.
   5.   Zapisnik o raspravi o pojedinim točkama dnevnog reda i o mišljenjima skupine mora biti smislen i potpun. Tajništvo sastavlja zapisnik, za koji je odgovoran predsjednik.
   6.   Skupina konsenzusom donosi mišljenja, preporuke i izvješća. U slučaju glasovanja ishod se utvrđuje na temelju obične većine glasova članova. Članovi koji su glasali protiv imaju pravo da se dokument sa sažetkom razloga za njihovo stajalište priloži mišljenju, preporuci ili izvješću.
   Članak 7.
   Podskupine
   1.   Glavna uprava za mobilnost i promet uz savjetovanje s Glavnom upravom za migracije i unutarnje poslove može osnovati podskupine za ispitivanje određenih pitanja u okviru nadležnosti koju utvrđuje Glavna uprava za mobilnost i promet, osiguravajući pritom da nema preklapanja s drugim postojećim skupinama u tom području. Podskupine rade u skladu s horizontalnim pravilima i odgovaraju skupini. Raspuštaju se nakon ispunjenog mandata.
   2.   Glavna uprava za mobilnost i promet uz savjetovanje s Glavnom upravom za migracije i unutarnje poslove nakon javnog poziva na podnošenje prijava može imenovati relevantne dionike kao članove podskupina.
   Članak 8.
   Pozvani stručnjaci
   Glavna uprava za mobilnost i promet uz savjetovanje s Glavnom upravom za migracije i unutarnje poslove može pozvati stručnjake s određenim stručnim znanjem iz područja koje je na dnevnom redu da na ad hoc osnovi sudjeluju u radu skupine ili podskupina.
   Članak 9.
   Promatrači
   1.   Agenciji Europske unije za željeznice daje se status promatrača. U skladu s horizontalnim pravilima status promatrača može se na izravni poziv ili na temelju poziva na podnošenje prijava dati i pojedincima, organizacijama i javnim subjektima koji nisu tijela država članica.
   2.   Organizacije i javni subjekti sa statusom promatrača imenuju svoje predstavnike.
   3.   Predsjednik promatračima i njihovim predstavnicima može dopustiti sudjelovanje u raspravama skupine i pružanje stručnog znanja. Međutim, oni nemaju pravo glasa i ne sudjeluju u izradi preporuka ili savjeta skupine.
   Članak 10.
   Poslovnik
   Na prijedlog i u dogovoru s Glavnom upravom za mobilnost i promet, skupina donosi svoj poslovnik običnom većinom glasova svojih članova. To se provodi na temelju standardnog poslovnika za stručne skupine, u skladu s horizontalnim pravilima (4).
   Članak 11.
   Poslovna tajna i postupanje s povjerljivim informacijama
   Članovi skupine i njihovi predstavnici te pozvani stručnjaci i promatrači podliježu:
   
               1.
            
            
               obvezi čuvanja poslovne tajne, koja se na temelju Ugovorâ i njihovih provedbenih pravila primjenjuje na sve članove institucija i njihovo osoblje;
            
         
               2.
            
            
               pravilima Komisije o sigurnosti u vezi sa zaštitom klasificiranih podataka Unije, kako je utvrđeno u odlukama Komisije (EU, Euratom) 2015/443 (5) i 2015/444 (6).
            
         U slučaju nepoštovanja tih obveza Komisija može poduzeti odgovarajuće mjere.
   Članak 12.
   Transparentnost
   1.   Skupina i njezine podskupine registriraju se u registru stručnih skupina Komisije ili drugih sličnih subjekata („registar stručnih skupina”).
   2.   Kad je riječ o sastavu skupine, u registru stručnih skupina objavljuju se sljedeći podaci:
   
               (a)
            
            
               imena tijela država članica;
            
         
               (b)
            
            
               imena promatrača;
            
         
               (c)
            
            
               imena članova podskupina.
            
         3.   Svi relevantni dokumenti, uključujući dnevni red, zapisnike i podneske sudionika, stavljaju se na raspolaganje u okviru registra stručnih skupina ili putem poveznice iz tog registra na posebne internetske stranice na kojima se te informacije nalaze. Pristup tim posebnim internetskim stranicama ne smije se uvjetovati zahtjevom za registraciju korisnika ni na bilo koji drugi način ograničavati. Konkretno, dnevni red i drugi relevantni popratni dokumenti objavljuju se pravodobno prije održavanja sastanka te se potom na vrijeme objavljuje i zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća.
   Članak 13.
   Troškovi sastanaka
   1.   Sudionici u aktivnostima skupine i podskupina ne primaju naknadu za svoje usluge.
   2.   Komisija nadoknađuje putne troškove i dnevnice sudionika u aktivnostima skupine i podskupina. Nadoknada se isplaćuje u skladu s važećim odredbama Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.
   Članak 14.
   Primjena
   Ova Odluka primjenjuje se do 13. lipnja 2021.
   
      Sastavljeno u Bruxellesu 29. lipnja 2018.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  „Sažeto izvješće: Sažetak savjetovanja o poboljšanju sigurnosti željezničkog prijevoza putnika”, SWD(2018) 400.
   
      (2)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (3)  Odluka Komisije C(2016) 3301 od 30.5.2016. o uspostavi horizontalnih pravila o osnivanju i radu stručnih skupina Komisije.
   
      (4)  Vidjeti članak 17. horizontalnih pravila.
   
      (5)  Odluka Komisije (EU, Euratom) 2015/443 оd 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (6)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).